Насельніцтва на 23 лістапада 2023 складае 26 774 134, па колькасці жыхароў Аўстралія 51-я ў свеце. Большасць аўстралійцаў пражывае ў гарадах на ўсходнім узбярэжжы. Для Аўстраліі характэрны адзін з самых нізкіх у свеце паказчыкаў шчыльнасці насельнітва (3,3 чал/км²).

Дэмаграфія
----------

Полава-ўзроставая піраміда, 2016
Летам 2018 года інфармацыйнае агенцтва АВС паведаміла, што насельніцтва Аўстраліі дасягнула 25 млн чал. У адрозненне ад большасці развітых краін свету, для Аўстраліі характэрны дадатны натуральны прырост, які ў 2018 склаў 4,7 на 1000 чалавек. Прыкладна такое ж значэнне і міграцыйнага прыросту дае агульны тэмп росту насельніцтва ў 1 % штогод. Тым не менш, і ў Аўстраліі назіраецца старэнне насельніцтва: доля дзяцей і падлеткаў да 15 гадоў складае 17,75 %, узрост сярэдняга аўстралійца — 38,8 гадоў. Для Аўстраліі характэрны адзін з найвышэйшых у свеце паказчыкаў працягласці жыцця (82,2 гады).

Этнічны склад
-------------

Родныя краіны для сучасных перасяленцаў, 2016
Гісторыя абумовіла перавагу імігрантаў і іх нашчадкаў над карэнным насельніцтвам — у асноўным гаворка ідзе аб перасяленцах з Вялікабрытаніі і Ірландыі, а таксама імігрантах з іншых еўрапейскіх краін. У канцы ХХ — пачатку ХХІ стагоддзя ў патоку мігрантаў асаблівую магутнасць набыла азіяцкая плынь, большая частка мігрантаў цяпер прыязджае з Кітая, Філіпін, Індыі. Па-за межамі Аўстраліі нарадзілася 26 % яе сённяшніх жыхароў, прычым у Вялікабрытаніі — усяго 3,9 %. Паводле перапісу 2016 года, 5,6 % жыхароў Аўстраліі маюць кітайскае паходжанне, 2,8 % — індыйскае. Таксама ў Аўстраліі пражывае каля 80 тыс. рускіх, больш за 40 тыс. украінцаў, больш за 20 тыс. армян, больш за 40 тыс. латышоў, літоўцаў і эстонцаў.

### Карэннае насельніцтва

Абарыгены з’явіліся ў Аўстраліі 60 тыс. гадоў таму і напярэдадні прыбыцця Джэймса Кука стракатай групай плямёнаў (каля 250 моў) засялялі ўвесь кантынент. У наш час абарыгены захавалі традыцыйны лад жыцця ў Паўночнай тэрыторыі, аднак усё большая іх колькасць жыве ў гарадах. Перапіс 2016 налічыў каля 650 тыс. карэнных жыхароў, або 2,8 %, і гэта амаль удвая больш, чым на пачатку ХХІ ст. Рэч у тым, што раней абарыгены падвяргаліся дыскрымінацыі, і адносіцца да карэннай супольнасці часта было нявыгадна ў плане пошуку працы або магчымасцяў адукацыі.

Мовы
----

Паводле перапісу 2016 года, англійская мова з’яўляецца адзінай гутарковай мовай для амаль 72,7 % насельніцтва. Наступнымі найбольш распаўсюджанымі мовамі, на якіх размаўляюць дома, з’яўляюцца дзве формы кітайскай: мандарын (2,5 %) і кантонская (1,2 %), потым арабская (1,4 %), в’етнамская (1,2 %) і італьянская (1,2 %). Значная частка мігрантаў першага і другога пакалення двухмоўная.

Рэлігійны склад
---------------

Аўстралія — секулярызаваная краіна, аднак рэлігія ў грамадстве тут мае немалое значэнне, падчас перапісу 2016 толькі 30 % аўстралійцаў заявілі аб сваёй абыякавасці да рэлігіі. 55 % жыхароў краіны — хрысціяне (дзве пятых — каталікі, тры пятых — пратэстанты, у тым ліку англікане); па 2,5 % складаюць мусульмане і будысты, яшчэ 2 % — індуісты.

Размяшчэнне і рассяленне насельніцтва
-------------------------------------

Сідней
Аўстралія адносіцца да ліку найбольш слабазаселеных краін свету, па паказчыку шчыльнасці насельніцтва (3,3 чал/км²) апярэджваючы толькі Манголію і Намібію. У адпаведнасці з картай выпадзення ападкаў, найгусцей заселеныя ўсходняе ўзбярэжжа, а таксама паўднёва-ўсходні і паўднёва-заходні куткі кантынента. Аўстралія — вельмі ўрбанізаваная нацыя: удзельная вага гарадскога насельніцтва тут дасягае 86 %. Найбуйнейшыя гарады: Сідней (5,1 млн чал.), Мельбурн (4,9 млн чал.), Брысбен (2,4 млн чал.), Перт (2 млн чал.), Адэлаіда (1,33 млн чал.), Канбера (410 тыс. чал.). Для ўсіх вялікіх гарадоў характэрны рост насельніцтва ў асноўным за кошт міграцыйнага складніка. А хутчэй за ўсіх растуць Мельбурн і Брысбен.

Зноскі
------

1. ↑  Population clock (англ.). *Australian Bureau of Statistics website*.  Commonwealth of Australia. — The population estimate shown is automatically calculated daily at 00:00 UTC and is based on data obtained from the population clock on the date shown in the citation. Архівавана з першакрыніцы 25 лістапада 2012. Праверана 8 кастрычніка 2012.
2. ↑   Архівавана 11 лістапада 2020.
3. ↑
4. ↑   Архівавана 25 красавіка 2018.

| ⛭Аўстралія паводле тэм |
| --- |
| 
* Герб
* Сцяг
* Гімн
* Палітыка
* Канстытуцыя
* Парламент
* Адміністрацыйны падзел
* Геаграфія
* Гарады
* Сталіца
* Насельніцтва
* Мовы
* Гісторыя
* Эканоміка
* Валюта
* Культура
* Рэлігія
* Кінематограф
* Тэлебачанне
* Літаратура
* Музыка
* Святы
* Спорт
* Адукацыя
* Навука
* Транспарт
* Турызм
* Пошта (гісторыя і маркі)
* Інтэрнэт
* Узброеныя сілы
* Сусветная спадчына
* Знешняя палітыка

**Партал «Аўстралія»**
 |